PMIndiaData/PMIndiaSum huggingface dataset:
മ്വാലിമു നൈരേറെയുടെ നൂറാം ജന്മവാർഷികത്തിൽ പ്രധാനമന്ത്രിയുടെ ശ്രദ്ധാഞ്ജലി

മഹാനായ നേതാവും, ഇന്ത്യയുടെ സുഹൃത്തുമായ മ്വാലിമു നൈരേറെയുടെ നൂറാം ജന്മവാർഷികത്തിൽ പ്രധാനമന്ത്രി ശ്രീ നരേന്ദ്ര മോദി ആദരാഞ്ജലികൾ അർപ്പിച്ചു. മവാലിമു നൈരേയുടെ ഐക്യത്തിന്റെയും സമത്വത്തിന്റെയും തത്വങ്ങൾ എന്നത്തേയും പോലെ ഇന്നും പ്രസക്തമാണെന്ന് ശ്രീ മോദി പറഞ്ഞു. അദ്ദേഹത്തിന്റെ ജീവിതവും പ്രവർത്തനവും നമുക്കെല്ലാവർക്കും നിരന്തരമായ പ്രചോദനമായി നിലനിൽക്കും, ശ്രീ മോദി കൂട്ടിച്ചേർത്തു. പ്രധാനമന്ത്രി ട്വീറ്റ് ചെയ്തു; "മ്വാലിമു നൈരേറെയുടെ ജീവിതവും അദ്ദേഹത്തിന്റെ പ്രവർത്തനങ്ങളും നമുക്കെല്ലാവർക്കും നിരന്തരമായ പ്രചോദനമായി നിലകൊള്ളുന്നു. അദ്ദേഹം മുന്നോട്ടുവച്ച ഐക്യത്തിന്റെയും സമത്വത്തിന്റെയും തത്വങ്ങൾ എന്നത്തേയും പോലെ ഇന്നും പ്രസക്തമാണ്. അദ്ദേഹത്തിന്റെ 100-ാം ജന്മവാർഷികത്തിൽ ഇന്ത്യയുടെ സുഹൃത്തായ ആ മഹാനായ നേതാവിന് എന്റെ ആദരാഞ്ജലികൾ." –ND–
ലോക യുവജന നൈപുണ്യ ദിനാഘോഷത്തെ പ്രധാനമന്ത്രി അഭിസംബോധന ചെയ്യും

നാളെ ലോക യുവജന നൈപുണ്യദിനത്തെ പ്രധാനമന്ത്രി ശ്രീ. നരേന്ദ്ര മോദി വീഡിയോ സന്ദേശം വഴി അഭിസംബോധന ചെയ്യും. സ്‌കില്‍ ഇന്ത്യ ദൗത്യത്തിന്റെ അഞ്ചാം വാര്‍ഷികവുമാണു നാളെ. ആഘോഷത്തിന്റെ ഭാഗമായി നൈപുണ്യ വികസന മന്ത്രാലയം ഡിജിറ്റല്‍ സമ്മേളനം സംഘടിപ്പിക്കുന്നുണ്ട്. പശ്ചാത്തലം: രാജ്യത്തെ യുവാക്കളുടെ തൊഴിലെടുക്കാനുള്ള പ്രാപ്തിയും ഉല്‍പാദന ശേഷിയും വര്‍ധിപ്പിക്കാനായി നൈപുണ്യ ശാക്തീകരണം നടത്തുന്നതിനായി കേന്ദ്ര ഗവണ്‍മെന്റ് നടപ്പാക്കിയ പദ്ധതിയാണ് സ്‌കില്‍ ഇന്ത്യ. ദേശീയ നൈപുണ്യ യോഗ്യതാ ചട്ടക്കൂടിനു കീഴില്‍ വരുന്നതും വ്യവസായ മേഖലയും ഗവണ്‍മെന്റും അംഗീകരിച്ചതുമായ നിലവാരത്തിനു ചേരുന്ന വിവിധ കോഴ്‌സുകളാണു പല മേഖലകൡലായി സ്‌കില്‍ ഇന്ത്യ നടത്തിവരുന്നത്. കോഴ്‌സ് ഒരു വ്യക്തിക്കു പ്രായോഗിക പരിജ്ഞാനം നേടിക്കൊടുക്കുകയും സാങ്കേതിക വൈദഗ്ധ്യം വര്‍ധിപ്പിക്കാന്‍ സഹായമേകുകയും ചെയ്യുന്നു. അതുവഴി, തൊഴിലന്വേഷകനു തൊഴില്‍ ലഭിക്കുന്ന ദിനം മുതല്‍ ജോലി ചെയ്യാന്‍ സാധിക്കുന്നു. മാത്രമല്ല, തൊഴിലെടുക്കാന്‍ സജ്ജനാക്കുന്നതിനായി കമ്പനികള്‍ പരിശീലനം നല്‍കേണ്ടിവരുന്നതുമില്ല.
എന്‍.ഐ.എസ്. ഇ.ആര്‍ പ്രധാനമന്ത്രി രാഷ്ട്രത്തിന് സമര്‍പ്പിച്ചു

ഭുവനേശ്വറിലെ നാഷണല്‍ ഇന്‍സ്റ്റിറ്റ്യൂട്ട് ഓഫ് സയന്‍സ് എജുക്കേഷന്‍ ആന്റ് റിസര്‍ച്ച് (എന്‍.ഐ.എസ്.ഇ.ആര്‍) പ്രധാനമന്ത്രി ശ്രീ നരേന്ദ്ര മോദി ഇന്ന് (7 ഫെബ്രുവരി 2016) രാഷ്ട്രത്തിന് സമര്‍പ്പിച്ചു. കണ്ടുപിടുത്തങ്ങള്‍ ഓരോ സമൂഹത്തിനും ഓരോ കാലഘട്ടത്തിനും അത്യന്താപേക്ഷിതമാണെന്ന് പ്രധാനമന്ത്രി പറഞ്ഞു. ഒന്നുമില്ലായ്മയില്‍നിന്ന് ആരംഭിച്ച് ഇന്ന് ലോകം മുഴുവന്‍ ശ്രദ്ധിക്കുന്ന തരത്തിലേക്ക് വളര്‍ന്ന ഇന്ത്യയുടെ ബഹിരാകാശ പദ്ധതിയെക്കുറിച്ച് അദ്ദേഹം അനുസ്മരിച്ചു. ഇതില്‍നിന്ന് പ്രചോദനം ഉള്‍ക്കൊണ്ട് തങ്ങളുടെ ജോലിയിലൂടെ ജനങ്ങളെ സേവിക്കാന്‍ പരിശ്രമിക്കാന്‍ പ്രധാനമന്ത്രി യുവ ശാസ്ത്രജ്ഞരോടാവശ്യപ്പെട്ടു. വിദ്യാര്‍ത്ഥികളില്‍ ശാസ്ത്രാഭിരുചി വളര്‍ത്തേണ്ടത് ഏറെ പ്രധാനപ്പെട്ടതാണെന്ന് ശ്രീ. നരേന്ദ്ര മോദി അഭിപ്രായപ്പെട്ടു. ശാസ്ത്ര സ്ഥാപനങ്ങളില്‍ കണ്ടുപിടുത്തങ്ങള്‍ക്കാവശ്യമായ സാഹചര്യം സൃഷ്ടിക്കേണ്ടതുണ്ടെന്ന് പറഞ്ഞ പ്രധാനമന്ത്രി കല്‍ക്കരി ഗാസിഫിക്കേഷന്‍,. ശുദ്ധോര്‍ജ്ജം, ബ്ലൂ ഇക്കണോമി, എല്ലാവര്‍ക്കും പാര്‍പ്പിടം എന്നീ മേഖലകളിലെ കണ്ടുപിടുത്തങ്ങള്‍ക്ക് എന്‍.ഐ.എസ്. ഇ.ആറിന് ഏറെ സാധ്യകളുണ്ടെന്ന് പറഞ്ഞു. എന്‍.ഐ.എസ്. ഇ.ആറിനെ ഇന്ത്യയിലെ ഏറ്റവും ഹരിതാഭവും കാര്‍ബണ്‍, മാലിന്യ ബഹിര്‍ഗമനം ഇല്ലാത്തതുമായ കാമ്പസ് ആക്കി മാറ്റാന്‍ പരിശ്രമിക്കാന്‍ പ്രധാനമന്ത്രി വിദ്യാര്‍ത്ഥികളോടാവശ്യപ്പെട്ടു.
പ്രമുഖ ചിത്രകാരന്‍ ശ്രീ. സയ്യിദ് ഹൈദര്‍ റാസയുടെ നിര്യാണത്തില്‍ പ്രധാനമന്ത്രി അനുശോചിച്ചു

പ്രമുഖ ചിത്രകാരന്‍ ശ്രീ. സയ്യിദ് ഹൈദര്‍ റാസയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ‘പ്രശസ്ത ചിത്രകാരന്‍ എസ്.എച്ച്. റാസയുടെ നിര്യാണം ദുഃഖകരമാണ്. കലയ്ക്കായി അദ്ദേഹം അര്‍പ്പിച്ചിട്ടുള്ള സംഭാവനകള്‍ എന്നും സ്മരണീയമാണ്.’ പ്രധാനമന്ത്രി പറഞ്ഞു.
ഇസ്രായേൽ ദിനത്തോടനുബന്ധിച്ച് പ്രധാനമന്ത്രി  നരേന്ദ്ര മോദിയുടെ സന്ദേശം

നമസ്കാരം! ശാലോം! ഇസ്രായേലിന്റെ 75-ാമത് സ്വാതന്ത്ര്യ ദിനത്തിൽ, ഇന്ത്യൻ ഗവണ്മെന്റിനും എല്ലാ ഇന്ത്യക്കാർക്കും വേണ്ടി, നമ്മുടെ എല്ലാ ഇസ്രായേലി സുഹൃത്തുക്കൾക്കും ഞാൻ എന്റെ ഊഷ്മളമായ ആശംസകൾ നേരുന്നു. ഈ വർഷം നമ്മുടെ നയതന്ത്ര ബന്ധത്തിന്റെ മുപ്പതാം വാർഷികവും ആഘോഷിക്കുകയാണ്. ഈ അധ്യായം പുതിയതാണെങ്കിലും ഇരു രാജ്യങ്ങളും തമ്മിലുള്ള ബന്ധത്തിന്റെ ചരിത്രം വളരെ പഴക്കമുള്ളതാണ്. വരും വർഷങ്ങളിൽ നമ്മുടെ ബന്ധം കൂടുതൽ ആഴത്തിലാകുമെന്ന് ഞാൻ പ്രതീക്ഷിക്കുന്നു. നന്ദി! ടോഡ റബ്ബാ! .. ND…
ഒ. പി മെഹ്‌റയുടെ നിര്യാണത്തില്‍ പ്രധാനമന്ത്രി അനുശോചിച്ചു

എയര്‍ ചീഫ് മാര്‍ഷലായിരുന്ന ഒ. പി മെഹ്‌റയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ”ധീരനും സമുന്നതനായ ദേശസ്‌നേഹിയുമായിരുന്ന ഒ.പി മെഹ്‌റയുടെ മരണം എന്നെ ഏറെ ദുഃഖിപ്പിക്കുന്നു. ഇന്ത്യക്ക് നല്‍കിയ സംഭാവനകളുടെ പേരില്‍ അദ്ദേഹം ഓര്‍മ്മിക്കപ്പെടും. എയര്‍ഫോഴ്‌സിലും കായിക ഭരണരംഗത്തും ഗവര്‍ണര്‍ എന്ന നിലയിലും നിരവധി വര്‍ഷം അദ്ദേഹം രാഷ്ട്രത്തെ സേവിച്ചു. എന്റെ ചിന്തകള്‍ ഒ. പി മെഹ്‌റയുടെ കുടുംബത്തോടൊപ്പമുണ്ട്. അദ്ദേഹത്തിന്റെ ആത്മാവിന് ശാന്തി ലഭിക്കട്ടെ”-പ്രധാനമന്ത്രി പറഞ്ഞു.
വന്യജീവികള്‍ക്കെതിരായ കുറ്റകൃത്യങ്ങള്‍ തടയുന്നതിനുള്ള ദക്ഷിണേഷ്യന്‍ ശൃംഖല

വന്യജീവികള്‍ക്കെതിരെ അതിര്‍ത്തി കടന്നുള്ള കുറ്റകൃത്യങ്ങള്‍ നിയന്ത്രിക്കുന്നതിനുള്ള ദക്ഷിണേഷ്യന്‍ ശൃംഖലയായ സാവെന്‍ (എസ്.എ.ഡബ്യൂ.ഇ.എന്‍.) ന്റെ നിയമാവലിയ്ക്ക് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. ഈ ശംഖലയില്‍ അംഗമാകാനും ഇന്ത്യ തീരുമാനിച്ചു. മേഖലയിലെ സഹകരണത്തിലൂടെയും ആശയവിനിമയത്തിലൂടെയും, ഏകോപനത്തിലൂടെയും അംഗരാജ്യങ്ങളുമായുള്ള ബന്ധം ശക്തിപ്പെടുത്താന്‍ ലക്ഷ്യമിട്ടാണ് ഇത്. അഫ്ഗാനിസ്ഥാന്‍, ബംഗ്ലാദേശ്, ഭൂട്ടാന്‍, ഇന്ത്യ, മാലദ്വീപ്, നേപ്പാള്‍, പാക്കിസ്ഥാന്‍, ശ്രീലങ്ക എന്നീ 8 രാഷ്{ടങ്ങള്‍ ഉള്‍ക്കൊള്ളുന്ന മേഖല ശൃംഖലയാണ് എസ്.എ.ഡബ്യൂ.ഇ.എന്‍. വന്യ മൃഗങ്ങളെ വേട്ടയാടുന്നതും അതുമായി ബന്ധപ്പെട്ട വ്യാപാരം നടത്തുന്നതും ചെറുക്കുന്നതിന് പൊതുവായ ലക്ഷ്യത്തോടും സമീപനത്തോടും രൂപം കൊടുത്തിട്ടുള്ള ശക്തമായ അന്തര്‍ ഗവണ്‍മെന്റ്തല സമിതിയാണ് ഇത്. എസ്.എ.ഡബ്യൂ.ഇ.എന്‍. ന്റെ നിയമാവലി പ്രകാരമുള്ള ഉദ്ദേശ്യ ലക്ഷ്യങ്ങള്‍ ഇവയാണ്: 1. സസ്യജാലങ്ങളുടെയും മൃഗങ്ങളുടെയും സംരക്ഷണം സംബന്ധിച്ച അംഗരാജ്യങ്ങളുടെ നയങ്ങളും നിയമങ്ങളും ഏകീകരിക്കുക. 2. മൃഗവേട്ടയ്ക്കും മോഷണത്തിനും സാധ്യതയുള്ള സ്ഥലങ്ങളും, പ്രവണതകളും രേഖപ്പെടുത്തുക. മേഖലയിലെ രാജ്യങ്ങള്‍ക്കകത്തും പുറത്തുമുള്ള ജൈവവൈവിദ്ധ്യ മേഖലകള്‍ക്ക് നേരിടാനിടയുള്ള ഭീഷണികള്‍ നിര്‍ണ്ണയിക്കുക. 3. വിവര ശേഖരണം, കൈമാറ്റം, പരിശീലനം, ഗവേഷണം, അനുഭവങ്ങള്‍ പങ്കിടല്‍ എന്നിവയിലൂടെ വന്യമൃഗവേട്ട തടയുന്നതിനുള്ള പ്രതികരണ ശേഷി ശക്തിപ്പെടുത്തുക. 4. വന്യ ജീവികള്‍ക്കെതിരായ കുറ്റകൃത്യങ്ങള്‍ തടയുന്നതിന് ദേശീയ കര്‍മ്മ പദ്ധതികള്‍ തയ്യാറാക്കി അംഗരാജ്യങ്ങളെ പ്രോത്സാഹിപ്പിക്കല്‍. അമൂല്യമായ ജൈവ വൈവിദ്ധ്യത്തിന്റെ സാന്നിദ്ധ്യവും, വന്യജീവി ഉല്പന്നങ്ങള്‍ തെക്ക് കിഴക്കന്‍ ഏഷ്യന്‍ മേഖലയിലേയ്ക്ക് എത്തിക്കാന്‍ പര്യാപ്തമായ മാര്‍ഗ്ഗങ്ങളും കൂടി ചേരുമ്പോള്‍ ദക്ഷിണേഷ്യന്‍ മേഖല വന്യജീവി കുറ്റകൃത്യങ്ങള്‍ക്ക് അനുയോജ്യമായ സ്ഥലമാണ്. ഇത്രയും അമൂല്യമായ ജൈവവൈവിദ്ധ്യത്തിന്റെ ഫലപ്രദമായ സംരക്ഷണത്തിന് ഈ മേഖലയിലെ വന്യജീവി സംരക്ഷണം ഏറെ പ്രാധാന്യമര്‍ഹിക്കുന്നു.
ശ്രീ. ഇബ്രാഹിം മുഹമ്മദ് സോലിഹുമായി പ്രധാനമന്ത്രി ഫോണില്‍ സംസാരിച്ചു; മാലദ്വീപ് പ്രസിഡന്റ് തെരഞ്ഞെടുപ്പില്‍ ജയം നേടിയതിന് അഭിനന്ദിച്ചു

ശ്രീ. ഇബ്രാഹിം മുഹമ്മദ് സോലിഹുമായി ടെലിഫോണില്‍ സംസാരിച്ച പ്രധാനമന്ത്രി ശ്രീ. നരേന്ദ്ര മോദി, ഇന്നലെ നടന്ന മാലദ്വീപ് പ്രസിഡന്റ് തെരഞ്ഞെടുപ്പില്‍ ജയം നേടിയതിന് അഭിനന്ദനങ്ങള്‍ അറിയിച്ചു. ശ്രീ. സോലിഹിന്റെ നേതൃത്വത്തില്‍ മാലദ്വീപില്‍ ജനാധിപത്യവും സമാധാനവും അഭിവൃദ്ധിയും കരുത്താര്‍ജിപ്പിക്കുന്നതിനായി പ്രധാനമന്ത്രി എല്ലാ ഭാവുകങ്ങളും നേര്‍ന്നു. അഭിനന്ദനത്തിനും ആശംസകള്‍ക്കും പ്രധാനമന്ത്രിയെ ശ്രീ. സാലിഹ് നന്ദി അറിയിച്ചു. ഇരു രാജ്യങ്ങളും തമ്മിലുള്ള അടുപ്പമേറിയതും സൗഹാര്‍ദപരവും നല്ല അയല്‍രാഷ്ട്രങ്ങളെന്ന നിലയ്ക്കുള്ളതുമായ ബന്ധം കൂടുതല്‍ ശക്തിപ്പെടുത്തുന്നതിനായി ഒരുമിച്ചു പ്രവര്‍ത്തിക്കാന്‍ ഇരുനേതാക്കളും പരസ്പരം സമ്മതിച്ചു.
ആശയവിനിമയ രംഗത്തു സഹകരിക്കുന്നതിനുള്ള ഇന്ത്യ-കമ്പോഡിയ ധാരണാപത്രത്തിനു മന്ത്രിസഭയുടെ അംഗീകാരം

ആശയവിനിമയ രംഗത്തു സഹകരിക്കുന്നതിനുള്ള ഇന്ത്യ-കമ്പോഡിയ ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകാരം നല്‍കി. 2019 മാര്‍ച്ചില്‍ കമ്പോഡിയയില്‍വെച്ചാണു ധാരണാപത്രം ഒപ്പുവെക്കപ്പെട്ടത്. നേട്ടം: ഇന്ത്യയും കമ്പോഡിയയും തമ്മിലുള്ള ഉഭയകക്ഷി ബന്ധവും ആശയവിനിമയ രംഗത്തുള്ള പരസ്പര ധാരണയും വര്‍ധിക്കുന്നതിനു ധാരണാപത്രം സഹായകമാകും.
വിവിധ ആഘോഷങ്ങളോടനുബന്ധിച്ച് പ്രധാനമന്ത്രി ആശംസ നേര്‍ന്നു

രാജ്യത്തിന്റെ വിവിധഭാഗങ്ങളില്‍ നടക്കുന്ന വിവിധ ആഘോഷങ്ങളായ ബൈശാഖി, വൈശാഖാദി, മാസാദി, ബൊഹാഗ് ബിഹു, പൊയ്‌ല ബൊയ്ശാഖ്, വിഷു, മഹാ വിഷുബ സംക്രാന്തി, പുതാണ്ട് എന്നിവയോടനുബന്ധിച്ച് പ്രധാനമന്ത്രി ശ്രീ.നരേന്ദ്ര മോദി ഏവര്‍ക്കും ആശംസകള്‍ നേര്‍ന്നു. ഈ ആഘോഷങ്ങള്‍ മാനവകുലത്തിന് സന്തോഷവും പുരോഗതിയും കൊണ്ടുവരുമെന്ന് പ്രധാനമന്ത്രി പ്രതീക്ഷ പ്രകടിപ്പിച്ചു. ”വരും വര്‍ഷം ജനങ്ങളുടെ പ്രതീക്ഷകള്‍ക്ക്, പ്രത്യേകിച്ച് യുവജനങ്ങളുടെ പ്രതീക്ഷകള്‍ക്ക് ചിറക് നല്‍കുകയും എല്ലാവര്‍ക്കുമിടയില്‍ സൗഹാര്‍ദ്ദവും സന്തോഷവും പരക്കുകയും ചെയ്യട്ടെ” – പ്രധാനമന്ത്രി ആശംസിച്ചു.
പ്രധാന്‍മന്ത്രി സ്വാസ്ഥ്യ സുരക്ഷാ യോജനയ്ക്കു കീഴില്‍ പുതിയ എയിംസ്‌

പ്രധാന്‍മന്ത്രി സ്വാസ്ഥ്യ സുരക്ഷാ യോജനയ്ക്ക് കീഴില്‍ പുതുതായി മൂന്ന് ഓള്‍ ഇന്ത്യ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സസ്(എയിംസ്‌) സ്ഥാപിക്കാന്‍ പ്രധാനമന്ത്രിയുടെ നേതൃത്വത്തിലുള്ള കേന്ദ്ര മന്ത്രിസഭാ യോഗം അംഗീകാരം നല്‍കി. മഹാരാഷ്ട്രയിലെ നാഗ്പൂര്‍, ആന്ധ്രാപ്രദേശിലെ മംഗളഗിരി, പശ്ചിമ ബംഗാളിലെ കല്യാണി എന്നിവിടങ്ങളിലാണ് പുതിയ എയിംസുകള്‍ സ്ഥാപിക്കുക. 4949 കോടി രൂപയാണ് ഇതിന് പ്രതീക്ഷിക്കുന്ന ആകെ ചെലവ്. മംഗളഗിരിയിലെ എയിംസിന് 1618 കോടി രൂപ, നാഗ്പൂരിലേതിന് 1577 കോടി രൂപ, കല്യാണിയിലെ എയിംസിന് 1754 കോടി രൂപ എന്നിങ്ങനെയാണ് ചെലവ് പ്രതീക്ഷിക്കുന്നത്‌. പ്രധാനമന്ത്രി സ്വാസ്ഥ്യ സുരക്ഷാ യോജനയ്ക്ക് കീഴില്‍ ആരംഭിച്ച ആറ് പുതിയ എയിംസുകള്‍ ഇതിനകം പ്രവര്‍ത്തനക്ഷമമായിട്ടുണ്ട്‌. റായ് ബറേലിയിലെ എയിംസിന്റെ നിര്‍മ്മാണം പുരോഗമിക്കുകയാണ്.
പ്രധാനമന്ത്രി അഫ്ഗാനിസ്ഥാൻ സിഖ്-ഹിന്ദു പ്രതിനിധികളുമായി  കൂടിക്കാഴ്ച നടത്തി

പ്രധാനമന്ത്രി ശ്രീ നരേന്ദ്ര മോദി അഫ്ഗാനിസ്ഥാനിൽ നിന്നുള്ള സിഖ്-ഹിന്ദു പ്രതിനിധികളുമായി ഇന്ന് രാവിലെ 7 ലോക് കല്യാൺ മാർഗിൽ കൂടിക്കാഴ്ച നടത്തി. അഫ്ഗാനിസ്ഥാനിൽ നിന്ന് സിഖുകാരെയും ഹിന്ദുക്കളെയും സുരക്ഷിതമായി ഇന്ത്യയിലേക്ക് കൊണ്ടുവന്നതിന് അവർ പ്രധാനമന്ത്രിയെ ആദരിക്കുകയും നന്ദി അറിയിക്കുകയും ചെയ്തു. പ്രതിനിധി സംഘത്തെ സ്വാഗതം ചെയ്ത പ്രധാനമന്ത്രി, അവർ അതിഥികളല്ല, സ്വന്തം വീട്ടിലാണ് ഉള്ളതെന്നും ഇന്ത്യ അവരുടെ വീടാണെന്നും കൂട്ടിച്ചേർത്തു. അഫ്ഗാനിസ്ഥാനിൽ അവർ നേരിടുന്ന വലിയ ബുദ്ധിമുട്ടുകളെക്കുറിച്ചും അവരെ സുരക്ഷിതമായി ഇന്ത്യയിലെത്തിക്കാൻ സർക്കാർ നൽകുന്ന സഹായത്തെക്കുറിച്ചും അദ്ദേഹം സംസാരിച്ചു. ഈ വെളിച്ചത്തിൽ, പൗരത്വ ഭേദഗതി നിയമത്തിന്റെ (സിഎഎ) പ്രാധാന്യത്തെക്കുറിച്ചും സമൂഹത്തിനുള്ള അതിന്റെ നേട്ടങ്ങളെക്കുറിച്ചും അദ്ദേഹം സംസാരിച്ചു. അവർ അഭിമുഖീകരിക്കുന്ന എല്ലാ പ്രശ്‌നങ്ങളും ബുദ്ധിമുട്ടുകളും പരിഹരിക്കുന്നതിന് ഭാവിയിലും തുടർച്ചയായ പിന്തുണ അവർക്ക് ഉറപ്പ് നൽകി. ഗുരു ഗ്രന്ഥ സാഹിബിനെ ആദരിക്കുന്ന പാരമ്പര്യത്തിന്റെ പ്രാധാന്യത്തെക്കുറിച്ചും പ്രധാനമന്ത്രി സംസാരിച്ചു, അതിന്റെ വെളിച്ചത്തിൽ ഗുരു ഗ്രന്ഥ സാഹിബിന്റെ സ്വരൂപത്തെ അഫ്ഗാനിസ്ഥാനിൽ നിന്ന് തിരികെ കൊണ്ടുവരാൻ പ്രത്യേക ക്രമീകരണങ്ങൾ ചെയ്തു. വർഷങ്ങളായി തനിക്ക് അഫ്ഗാനികളിൽ നിന്ന് ലഭിച്ച അപാരമായ സ്നേഹത്തെക്കുറിച്ച് അദ്ദേഹം സംസാരിച്ചു, കാബൂൾ സന്ദർശനം സ്നേഹപൂർവ്വം അനുസ്മരിച്ചു. സിഖ് സമൂഹത്തെ സുരക്ഷിതമായി തിരികെ കൊണ്ടുവരാൻ ഇന്ത്യയിൽ നിന്ന് സഹായം അയച്ചതിന് പ്രധാനമന്ത്രിയോട് ശ്രീ മഞ്ജീന്ദർ സിംഗ് സിർസ നന്ദി പറഞ്ഞു, ആരും തങ്ങൾക്കൊപ്പം നിൽക്കാതിരുന്നപ്പോൾ, പ്രധാനമന്ത്രി നിരന്തരമായ പിന്തുണയും സമയോചിതമായ സഹായവും ഉറപ്പാക്കിയെന്നും പറഞ്ഞു. ദുരന്തസമയത്ത് തങ്ങൾക്ക് വേണ്ടി നിലകൊണ്ടതിന് പ്രതിനിധി സംഘത്തിലെ മറ്റ് അംഗങ്ങളും പ്രധാനമന്ത്രിയോട് നന്ദി പറഞ്ഞു. ഗുരു ഗ്രന്ഥ സാഹിബിന്റെ സ്വരൂപത്തെ അഫ്ഗാനിസ്ഥാനിൽ നിന്ന് ഇന്ത്യയിലേക്ക് ശരിയായ ആദരവോടെ തിരികെ കൊണ്ടുവരാൻ പ്രത്യേക ക്രമീകരണങ്ങൾ ചെയ്തതിനെക്കുറിച്ച് അദ്ദേഹം പറയുന്നത് കേട്ടപ്പോൾ തങ്ങൾക്ക് കണ്ണുനീർ വന്നതായി അവർ പറഞ്ഞു. തങ്ങളുടെ സമൂഹത്തിലെ അംഗങ്ങൾക്ക് വളരെയധികം സഹായകരമാകുന്ന സി എ എ കൊണ്ടുവന്നതിന് അവർ അദ്ദേഹത്തോട് നന്ദി പറഞ്ഞു. ലോകമെമ്പാടുമുള്ള ഹിന്ദുക്കളും സിഖുകാരും നേരിടുന്ന ബുദ്ധിമുട്ടുകൾ മനസിലാക്കുന്നതിനാൽ അദ്ദേഹം ഇന്ത്യയുടെ പ്രധാനമന്ത്രി മാത്രമല്ല, ലോകത്തിന്റെ പ്രധാനമന്ത്രിയാണെന്നും അവർ പറഞ്ഞു. കേന്ദ്രമന്ത്രി ശ്രീ ഹർദീപ് സിംഗ് പുരി, കേന്ദ്ര സഹമന്ത്രി ശ്രീമതി മീനാക്ഷി ലേഖി എന്നിവരും തദവസരത്തിൽ സന്നിഹിതരായിരുന്നു .
പ്രധാനമന്ത്രിയുമായി ബ്രിട്ടീഷ് പ്രധാനമന്ത്രി ഫോണില്‍ സംസാരിച്ചു

ബ്രിട്ടീഷ് പ്രധാനമന്ത്രി തെരേസ മെയ്, പ്രധാനമന്ത്രി ശ്രീ. നരേന്ദ്ര മോദിയുമായി ഫോണില്‍ സംസാരിച്ചു. ഇരുവരും പരസ്പരം ദീപാവലി ആശംസകള്‍ നേര്‍ന്നു. ശാസ്ത്ര-സാങ്കേതികം, ധനകാര്യം, വ്യാപാരവും നിക്ഷേപവും, പ്രതിരോധവും സുരക്ഷയും എന്നിവ ഉള്‍പ്പെടെ ഏറെ മേഖലകളില്‍ ഉഭയകക്ഷിബന്ധം ശക്തിപ്പെടുത്താനുള്ള ഏറെ സാധ്യതകളുണ്ടെന്ന് ഇരു പ്രധാനമന്ത്രിമാരും സമ്മതിച്ചു. അടുത്ത ആഴ്ച ഇന്ത്യയിലെത്തുന്ന ബ്രിട്ടീഷ് പ്രധാനമന്ത്രിയുടെ സന്ദര്‍ശനത്തെ ആകാംക്ഷാപൂര്‍വം കാത്തിരിക്കുകയാണെന്നു പ്രധാനമന്ത്രി ശ്രീ. നരേന്ദ്ര മോദി വ്യക്തമാക്കി. യൂറോപ്പിനു പുറത്തുള്ള ഒരു രാജ്യത്തേക്കു തെരേസ മേയ് നടത്തുന്ന ആദ്യത്തെ ശ്രദ്ധേയമായ ഉഭയകക്ഷി സന്ദര്‍ശനമാണിത്.
ജാര്‍ഖണ്ഡില്‍ ഐ.എ.ആര്‍.ഐ സ്ഥാപിക്കുന്നതിന് കേന്ദ്ര മന്ത്രിസഭയുടെ അംഗീകാര

ജാര്‍ഖണ്ഡിലെ ഗൗരിയ കര്‍മയില്‍ ഇന്ത്യന്‍ അഗ്രിക്കള്‍ച്ചറല്‍ റിസര്‍ച്ച് ഇന്‍സ്റ്റിറ്റ്യൂട്ട് (ഐ.എ.ആര്‍.ഐ) സ്ഥാപിക്കാനുള്ള ഡിപ്പാര്‍ട്ട്‌മെന്റ് ഓഫ് അഗ്രിക്കള്‍ചറല്‍ റിസര്‍ച്ച് ആന്റ് എഡുക്കേഷന്റെ/ഇന്ത്യന്‍ കൗണ്‍സില്‍ ഓഫ് അഗ്രിക്കള്‍ചറല്‍ റിസര്‍ച്ച് പന്ത്രാം പദ്ധതി നിര്‍ദ്ദേശത്തിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ച്ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. 200.78 കോടി രൂപ ചെലവു കണക്കാക്കുന്ന പദ്ധതി ജാര്‍ഖണ്ഡിലെ ഹസാരിബാഗിലെ ബഹ്രി ബ്ലോക്കിലെ ഗൗരിയ കര്‍മ ഗ്രാമത്തില്‍ സംസ്ഥാന സര്‍ക്കാര്‍ നല്‍കിയ 1000 ഏക്കര്‍ ഭുമിയിലാണ് നടപ്പിലാക്കുന്നത്. വയല്‍ വിളകള്‍, പച്ചക്കറി വിളകള്‍, അഗ്രോ ഫോറസ്ട്രി, ആനിമല്‍ ഹസ്ബന്ററി, ഫിഷറീസ്, വളര്‍ത്തു പക്ഷികള്‍, പന്നിവളര്‍ത്തല്‍, പട്ടുനൂല്‍, കോലരക്ക് കൃഷി, തേനുല്‍പ്പാദനം എന്നിവയടക്കം ഡല്‍ഹി ഐ.എ.ആര്‍.ഐയിലുള്ള എല്ലാ സംവിധാനങ്ങളും ഐ.എ.ആര്‍.ഐ ജാര്‍ഖണ്ഡിലുമുാകും. രാജ്യത്തിന്റെ കിഴക്കന്‍ മേഖലയിലെ കാര്‍ഷികരംഗത്തെ വെല്ലുവിളികള്‍ നേരിടാന്‍ സംസ്ഥാനത്തെ കേന്ദ്ര-സംസ്ഥാന ഗവേഷണ വികസന സ്ഥാപനങ്ങളുമായും പൊതുമേഖലാ സ്ഥാപനപങ്ങളുമായി ചേര്‍ന്ന് ഐ.എ.ആര്‍.ഐ ജാര്‍ഖണ്ഡ് പ്രവര്‍ത്തിക്കും. നിലവാരമുള്ള മാനവവിഭവശേഷി, ഉല്‍പ്പാദനം, ഗുണനിലവാരം, ലാഭം എന്നിവ വര്‍ദ്ധിപ്പിക്കാന്‍ കര്‍ഷക സൗഹൃദ സാങ്കേതിക വിദ്യകള്‍ എന്നിവക്കായി ഗവേഷണം, വിദ്യാഭ്യാസം, എക്സ്റ്റന്‍ഷന്‍ പദ്ധതികള്‍ എന്നിവ സ്ഥാപനം ഏറ്റെടുത്ത് നടത്തും. കൃഷി അധിഷ്ഠിത വ്യവസായങ്ങളെ പ്രോത്സാഹിപ്പിക്കുന്നതോടൊപ്പം കിഴക്കന്‍ മേഖലയിലെ കാര്‍ഷികരംഗത്തിന്റെ സമഗ്രവികസനത്തിനായി തൊഴിലവസരങ്ങള്‍ സൃഷ്ടിക്കുന്നതിനും ഐ.എ.ആര്‍.ഐ ജാര്‍ഖണ്ഡ് ഊന്നല്‍ നല്‍കും. ഐ.എ.ആര്‍.ഐ ഡല്‍ഹിയുടെ ഒരു ഓഫ് കാമ്പസ്സായി പ്രവര്‍ത്തിക്കുന്ന ഇവിടെ സ്‌കൂള്‍സ് ഓഫ് ക്രോപ് സയന്‍സസ്, പ്രകൃതി വിഭവ മാനേജ്‌മെന്റ്, ആനിമല്‍ സയന്‍സ് എന്നിവയില്‍ സംയോജിത, മള്‍ട്ടി ഡിസിപ്ലിനറി ഗവേഷണം നടക്കും.
പാരാലിമ്പിക് ഗെയിംസിൽ ഹൈജമ്പിൽ വെള്ളി മെഡൽ നേടിയ മാരിയപ്പൻ  തങ്കവേലുവിനെ പ്രധാനമന്ത്രി അഭിനന്ദിച്ചു

ടോക്കിയോയിൽ നടക്കുന്ന പാരാലിമ്പിക് ഗെയിംസിൽ ഹൈജമ്പിൽ വെള്ളി മെഡൽ നേടിയ മാരിയപ്പൻ തങ്കവേലുവിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; "കൂടുതൽ ഉയരങ്ങളിലേക്ക് കുതിക്കുന്നു !" മാരിയപ്പൻ തങ്കവേലു സ്ഥിരതയുടെയും മികവിന്റെയും പര്യായമാണ്. വെള്ളി മെഡൽ നേടിയ അദ്ദേഹത്തിന് അഭിനന്ദനങ്ങൾ. അദ്ദേഹത്തിന്റെ നേട്ടത്തിൽ ഇന്ത്യ അഭിമാനിക്കുന്നു.
പ്രഗതിയിലൂടെ പ്രധാനമന്ത്രി പ്രധാന പദ്ധതികള്‍ വിശകലനം ചെയ്തു.

വിവരസാങ്കേതിക വിദ്യയിലധിഷ്ഠിതമായ മള്‍ട്ടി മോഡല്‍ പ്ലാറ്റ്‌ഫോം പ്രഗതിയിലൂടെ പ്രധാനമന്ത്രി വിവിധ വകുപ്പുകളുമായി ആശയവിനിമയം നടത്തി. പോസ്റ്റ് ഓഫീസുമായി ബന്ധപ്പെട്ട പരാതികള്‍ എത്രയും പെട്ടെന്ന് പരിഹരിക്കണമെന്ന് പ്രധാനമന്ത്രി നിര്‍ദേശിച്ചു. പോളിസി ആനുകൂല്യങ്ങള്‍, മണി ഓര്‍ഡറുകള്‍, പോസ്റ്റല്‍ സേവിംഗ്‌സ് അക്കൗണ്ടുകള്‍ എന്നീ സേവനങ്ങള്‍ നല്‍കുന്നത് കാര്യക്ഷമമാക്കണമെന്ന് അദ്ദേഹം ആവശ്യപ്പെട്ടു. റെയില്‍വേ, റോഡ്. ഊര്‍ജ്ജം, വാര്‍ത്താവിനിമയം, കാര്‍ഷിക അടിസ്ഥാന സൗകര്യ മേഖലകളിലെ പ്രധാന പദ്ധതികള്‍ നടപ്പാക്കുന്നതിലെ പുരോഗതി പ്രധാനമന്ത്രി അവലോകനം ചെയ്തു. ഇടത് തീവ്രവാദം ശക്തമായ പ്രദേശങ്ങളില്‍ മൊബൈല്‍ കവറേജ് വര്‍ദ്ധിപ്പിക്കുന്നതിനാവശ്യമായ നടപടികള്‍ വേഗത്തിലാക്കണമെന്ന് പ്രധാനമന്ത്രി ആവശ്യപ്പെട്ടു. ക്രൈം ആന്റ് ക്രിമിനല്‍ ട്രാക്കിംഗ് നെറ്റ്‌വര്‍ക്ക് ആന്റ് സിസ്റ്റംസ് നടപ്പാക്കുന്നതിലെ പുരോഗതി ഉദ്യോഗസ്ഥര്‍ പ്രധാനമന്ത്രിയെ ധരിപ്പിച്ചു.
സൗദിയിലെ വാണിജ്യപ്രമുഖരുമായി പ്രധാനമന്ത്രി കൂടിക്കാഴ്ച നടത്തി

റിയാദില്‍ സൗദിയിലെ 30 സി.ഇ.ഒമാരുമായും ഇന്ത്യന്‍ വാണിജ്യപ്രമുഖരുമായും പ്രധാനമന്ത്രി ശ്രീ. നരേന്ദ്ര മോദി കൂടിക്കാഴ്ച നടത്തി. ഇന്ത്യയും സൗദി അറേബ്യയും പഴയകാലംതൊട്ടുള്ള സുഹൃത്തുക്കളെന്ന നിലയില്‍ സുവര്‍ണമായ ഭാവിക്കായി കരുത്തുറ്റ ചുവടുകള്‍ വെക്കുമെന്ന് അദ്ദേഹം പറഞ്ഞു. ഇരുരാജ്യങ്ങളും തമ്മിലുള്ള ബന്ധത്തിന്റെ ദൃഢതയെ പരാമര്‍ശിക്കവേ, തന്നെ ഇന്ത്യക്കാരനായ അധ്യാപകന്‍ പഠിപ്പിച്ചിട്ടുണ്ടെന്ന സല്‍മാന്‍ രാജാവിന്റെ പ്രസ്താവന പ്രധാനമന്ത്രി അനുസ്മരിച്ചു. ജനാധിപത്യം, ജനസംഖ്യ, ആവശ്യം തുടങ്ങിയ കാര്യങ്ങളില്‍ ഇന്ത്യ മറ്റെല്ലാ രാജ്യങ്ങളില്‍നിന്നും വ്യത്യസ്തമാണെന്നും വളര്‍ച്ചയുടെയും പുരോഗതിയുടെയും ആക്കംകൂട്ടാന്‍ പല നയതീരുമാനങ്ങളും കഴിഞ്ഞ രണ്ടു വര്‍ഷമായി കൈക്കൊണ്ടുവരികയാണെന്നും പ്രധാനമന്ത്രി പറഞ്ഞു. ആരോഗ്യരംഗത്തെക്കുറിച്ചു വിശദീകരിക്കവേ, വൈദ്യശാസ്ത്രവുമായി ബന്ധപ്പെട്ട ഉപകരണങ്ങളുടെ ഉല്‍പാദനത്തിനായി ധാരാളം നിക്ഷേപസാധ്യതകള്‍ ഇന്ത്യയിലുണ്ടെന്നു പ്രധാനമന്ത്രി ചൂണ്ടിക്കാട്ടി. ചെലവിന്റെ കാര്യത്തില്‍ ആഗോളതലത്തില്‍ തന്നെ മല്‍സരക്ഷമമാണ് ഇന്ത്യയിലെ ആരോഗ്യരംഗമെന്നും അതിനാല്‍ ഹെല്‍ത്ത് ടൂറിസത്തിന് ഇവിടെ സാധ്യതകള്‍ അനന്തമാണെന്നും അദ്ദേഹം വ്യക്തമാക്കി. ഗള്‍ഫില്‍ വളരെയധികം ഇന്ത്യക്കാരായ നഴ്‌സുമാരുണ്ടെന്നത് നല്ല പരിശീലനം നേടിയ മനുഷ്യവിഭവശേഷി ഇന്ത്യക്കുണ്ടെന്നതിന്റെ തെളിവാണെന്നും പ്രധാനമന്ത്രി പറഞ്ഞു. കയറ്റുമതിക്കും ഇറക്കുമതിക്കുമപ്പുറം സാങ്കേതികവിദ്യാ കൈമാറ്റത്തിലേക്കും സംയുക്തനിക്ഷേപ പദ്ധതികളിലേക്കും ഇരു രാജ്യങ്ങളും തമ്മിലുള്ള ബന്ധം വികസിക്കേണ്ടതുണ്ടെന്ന് അദ്ദേഹം ചൂണ്ടിക്കാട്ടി. സൗദിയില്‍നിന്നുള്ള നിക്ഷേപകരെ സംബന്ധിച്ചിടത്തോളം ഇന്ത്യയില്‍ മുന്‍കൂര്‍ നികുതിചുമത്തുന്ന രീതി ഉപേക്ഷിച്ചുകഴിഞ്ഞെന്നു പ്രധാനമന്ത്രി പറഞ്ഞു. പെട്രോളിയം, പുനരുപയോഗിക്കാവുന്ന ഊര്‍ജം, പ്രതിരോധരംഗത്ത് ആവശ്യമായ വസ്തുക്കളുടെ ഉല്‍പാദനം എന്നീ മേഖലകളില്‍ സൗദിക്ക് നിക്ഷേപിക്കാന്‍ അവസരങ്ങളുണ്ടെന്നു ശ്രീ. നരേന്ദ്ര മോദി ചൂണ്ടിക്കാട്ടി. വളം നിര്‍മാണം, സംഭരണം, കൃഷി തുടങ്ങിയ രംഗങ്ങളില്‍ സൗദി നിക്ഷേപം നടത്തുന്നത് ഇരു രാഷ്ട്രങ്ങള്‍ക്കും ഗുണകരമായിരിക്കുമെന്നും സൗദി അറേബ്യന്‍ ജനതയ്ക്കു നല്ല ഭക്ഷണം ലഭ്യമാക്കാന്‍ ഇത്തരം പദ്ധതികൡലൂടെ സാധിക്കുമെന്നും പ്രധാനമന്ത്രി പറഞ്ഞു. സൈബര്‍ സുരക്ഷയുടെ കാര്യത്തില്‍ ഇന്ത്യയും സൗദി അറേബ്യയും സഹകരിച്ചുപ്രവര്‍ത്തിക്കുന്നതിനെക്കുറിച്ച് ചിന്തിക്കണമെന്നും അദ്ദേഹം പറഞ്ഞു.
ഗതാഗത വിദ്യാഭ്യാസം, റെയില്‍വേ സാങ്കേതിക സഹകരണം എന്നീ മേഖലകളില്‍ ഇന്ത്യാ - റഷ്യാ ധാരണാപത്രം

2018 ഒക്‌ടോബറില്‍ റഷ്യയുമായി ഏര്‍പ്പെട്ട പ്രധാന രണ്ട് രേഖകളായ ധാരണാപത്രവും സഹകരണ പത്രവും (എം.ഒ.സി) പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം വിലയിരുത്തി. 1. റഷ്യന്‍ ഫെഡറേഷന്റെ ഗതാഗത മന്ത്രാലയവുമായി ഗതാഗത വിഭ്യാഭ്യാസ വികസന സഹകരണത്തിന് ഏര്‍പ്പെട്ട ധാരണാപത്രം. 2. ” റഷ്യന്‍ റെയില്‍വേ”യുടെ ജോയിന്റ് സ്‌റ്റോക്ക് (ആര്‍.ഇസഡ്.ഡി) കമ്പനിയുമായി റെയില്‍വേ മേഖലയില്‍ സാങ്കേതികസഹകരണത്തിന് ഏര്‍പ്പെട്ട സഹകരണപത്രം(എം.ഒ.സി) ഈ രണ്ട് ധാരണാപത്രങ്ങളും ഇന്ത്യന്‍ റെയില്‍വേയ്ക്ക് റെയില്‍വേ മേഖലയിലെ പുതിയ വികസനങ്ങളെയും അറിവുകളെയും കുറിച്ച് ആശയവിനിമയം നടത്തുന്നതിനുള്ള ഒരു വേദി ലഭ്യമാക്കും. സാങ്കേതിക വിദഗ്ദര്‍ധ്യം, റിപ്പോര്‍ട്ടുകള്‍ സാങ്കേതിക രേഖകള്‍ എന്നിവയുടെ വിനിമയങ്ങളും പ്രത്യേക സാങ്കേതികമേഖലകളെ കേന്ദ്രീകരിച്ചുകൊണ്ടുള്ള പരിശീലനങ്ങള്‍, സെമിനാറുകള്‍, ശില്‍പ്പശാലകള്‍ എന്നിവ സംഘടിപ്പിക്കുന്നതിനും മറ്റ് മേഖലകളിലെ അറിവുകള്‍ പങ്കുവയ്ക്കുന്നതിനുള്ള ആശയവിനിമയങ്ങളും ഈ സഹകരണം വഴി സാദ്ധ്യമാക്കും. ഗതാഗത വിഭ്യാഭ്യാസത്തിലെ മുന്‍ഗണനാമേഖലകളിലെ വികസനത്തിനുള്ള സഹകരണമാണ് ധാരണാപത്രം ലക്ഷ്യമാക്കുന്നത്. ഇത് ഗവണ്‍മെന്റുകള്‍ തമ്മിലുള്ള സാമ്പത്തിക-വ്യാപാരത്തിനുള്ള റഷ്യന്‍ -ഇന്ത്യന്‍ കമ്മിഷന്‍, ശാസ്ത്ര-സാങ്കേതിക-സാംസ്‌ക്കാരിക സഹകരണ ചട്ടക്കൂടുകള്‍ക്കുള്ളില്‍ നിന്നുകൊണ്ട് നടപ്പാക്കല്‍ ഉള്‍പ്പെടെ പ്രത്യേക നിര്‍ദ്ദേശങ്ങള്‍ തയാറാക്കുന്നതിന് സഹായകരമാകും. താഴേപ്പറയുന്ന മേഖലകളിലായിരിക്കും സാങ്കേതിക സഹകരണം : 1. എ) നാഗ്പൂര്‍-സെക്കന്തരാബാദ് വിഭാഗത്തില്‍ യാത്രാ ട്രെയിനുകളുടെ വേഗത ഇന്ത്യന്‍ റെയില്‍വേ ശൃംഖലയുട െമറ്റ് നിര്‍ദ്ദേശങ്ങളുള്‍പ്പെടെ വിഭാഗത്തിന്റെ സാദ്ധ്യമായ നീട്ടലിലൂടെ മണിക്കുറില്‍ 200 കിലോമീറ്ററായി (അര്‍ദ്ധ ഉയര്‍ന്ന വേഗത) ഉയര്‍ത്തുന്നതിനുള്ള പദ്ധതി നടപ്പാക്കല്‍. ബി) എല്ലാ മേഖലാ റെയില്‍വേകളേയും സംയോജിപ്പിച്ചുകൊണ്ട് പ്രാദേശികതലത്തില്‍, ഡിവിഷണല്‍ റെയില്‍വേയില്‍ അല്ലെങ്കില്‍ ഉയര്‍ന്ന ശൃംഖലാ തലത്തില്‍ സമ്മിശ്ര ഗതാഗതം പരിപാലിക്കുന്നതിന് സമ്മിശ്ര ഗതാഗത നിയന്ത്രണ കേന്ദ്രം നടപ്പാക്കുക, സി) സംയുക്ത നിര്‍മ്മാതാക്കളുടെയും കോംപറ്റീറ്റ്‌വ് സിഗ്നലിംഗ് ആന്റ് ഇന്റര്‍ലോക്കിംഗ് സംവിധാനം നിര്‍വഹിക്കുന്നവരേയും സംഘടിപ്പിച്ചുകൊണ്ട് നിര്‍ദ്ദേശാനുസരണം ഭേദഗതി വരുത്തുക, ഡി) അര്‍ദ്ധ അതിവേഗവും അതിനുമുകളിലുള്ളവയ്ക്കായി ടേണ്‍ഔട്ട് സ്വീച്ചുകള്‍ വിതരണം ചെയ്യുകയും പ്രാദേശികവല്‍ക്കരിക്കുകയും ചെയ്യുക. ഇ) റഷ്യന്‍ റെയില്‍വേയുടെ അനുബന്ധ ഉന്നത വിദ്യാഭ്യാസ സ്ഥാപനങ്ങളുടെ ഇടപെടലിലൂടെ ഇന്ത്യന്‍ റെയില്‍വേ ജീവനക്കാരുടെ പരിശീലനവും ഉന്നത ഗുണനിലവാരമെച്ചപ്പെടുത്തുക. എഫ്) ചരക്ക് നീക്ക പ്രവര്‍ത്തനങ്ങളിലെ മികച്ച നടപടികള്‍ ജി) ഇന്ത്യയില്‍ ബഹുമാതൃക ടെര്‍മിനലുകള്‍ സംയുക്തമായി വികസിപ്പിക്കുക. പശ്ചാത്തലം വിവിധ വിദേശ ഗവണ്‍മെന്റുകളുമായും ദേശീയ റെയില്‍വേകളുമായി റെയില്‍വേ മേഖലയിലെ സാങ്കേതിക സഹകരണത്തിനായി റെയില്‍വേ മന്ത്രാലയം ധാരണാപത്രങ്ങകളും ഒപ്പിട്ടിട്ടുണ്ട്. അതിവേഗ റെയില്‍വേകള്‍, നിലവിലെ പാതകളിലെ വേഗത വര്‍ദ്ധിപ്പിക്കല്‍ ലോകനിലവാരത്തിലുള്ള സ്‌റ്റേഷനുകള്‍ വികസിപ്പിക്കുക, ഉയര്‍ന്ന പ്രവര്‍ത്തനങ്ങള്‍, റെയില്‍വേ പശ്ചാത്തല സൗകര്യങ്ങളുടെ ആധുനികവല്‍ക്കരണം എന്നിവയുള്‍പ്പെടെയുള്ള മേഖലകളാണ് ഇതിനായി തെരഞ്ഞെടുക്കപ്പെട്ടിട്ടുള്ളത്. പരസ്പരം താല്‍പര്യമുള്ള മേഖലകളില്‍ റെയില്‍വേ സാങ്കേതികവിദ്യയും പ്രവര്‍ത്തിപ്പിക്കല്‍ വികസനമേഖലകളിലെ വിവിര വിനിമയം, അറിവുകളുടെ പങ്കുവയ്ക്കല്‍, സാങ്കേതിക സന്ദര്‍ശനങ്ങള്‍, പരിശീലനവും സെമിനാറുകളും ശില്‍പ്പശാലകളും സംഘടിപ്പിക്കല്‍, എന്നിവയിലൂടെ സഹകരണം നേടാനാകും.
ശ്രീ ഗുരു ഗോവിന്ദ് സിംഗ് ജിയുടെ പ്രകാശ് പുരബില്‍ ജനങ്ങള്‍ക്ക് പ്രധാനമന്ത്രിയുടെ ആശംസകള്‍

ശ്രീ ഗുരു ഗോവിന്ദ് സിംഗ് ജിയുടെ പ്രകാശ് പുരബ് ദിനത്തില്‍ പ്രധാനമന്ത്രി ശ്രീ നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ഒരു ട്വീറ്റില്‍ പ്രധാനമന്ത്രി പറഞ്ഞു; 'ശ്രീ ഗുരു ഗോവിന്ദ് സിംഗ് ജിയുടെ പ്രകാശ് പുരബിന് ആശംസകള്‍. അദ്ദേഹത്തിന്റെ ജീവിതവും സന്ദേശവും ദശലക്ഷക്കണക്കിന് ആളുകള്‍ക്ക് ശക്തി നല്‍കുന്നു. അദ്ദേഹത്തിന്റെ 350-ാം പ്രകാശ് ഉത്സവം ആഘോഷിക്കാന്‍ നമ്മുടെ ഗവണ്‍മെന്റിന് അവസരം ലഭിച്ചു എന്ന വസ്തുതയെ ഞാന്‍ എപ്പോഴും വിലമതിക്കുന്നു. അക്കാലത്തെ എന്റെ പട്ന സന്ദര്‍ശനത്തില്‍ നിന്നുള്ള ചില കാഴ്ചകള്‍ പങ്കിടുന്നു. https://t.co/1ANjFXI1UA'
കാബൂളിലെ ഭീകരവാദി ആക്രമണത്തെ പ്രധാനമന്ത്രി അപലപിച്ചു; നിരപരാധികള്‍ വധിക്കപ്പെട്ടതില്‍ അനുശോചിച്ചു

കാബൂളിലെ ഭീകരവാദി ആക്രമണത്തെ പ്രധാനമന്ത്രി ശ്രീ. നരേന്ദ്ര മോദി അപലപിച്ചു. നിരപരാധികള്‍ വധിക്കപ്പെടാനിടയായതില്‍ അദ്ദേഹം അനുശോചനം അറിയിച്ചു. ‘കാബൂളില്‍ ഉണ്ടായ ഭീകരവാദി ആക്രമണത്തെ അപലപിക്കുന്നു. നിരപരാധികള്‍ വധിക്കപ്പെട്ടതില്‍ അനുശോചിക്കുകയും ചെയ്യുന്നു. ഭീകരവാദത്തിനെതിരെ അഫ്ഗാനിസ്ഥാന്‍ നടത്തുന്ന പോരാട്ടത്തെ ഇന്ത്യ പിന്‍തുണയ്ക്കുന്നു’, പ്രധാനമന്ത്രി പറഞ്ഞു.
ഗുജറാത്തിലെ നവ്‌സാരി വാഹനാപകടത്തിലെ  ജീവഹാനിയിൽ പ്രധാനമന്ത്രി അനുശോചിച്ചു

ഗുജറാത്തിലെ നവസാരിയിൽ ഉണ്ടായ വാഹനാപകടത്തിലെ ജീവഹാനിയിൽ പ്രധാനമന്ത്രി ശ്രീ നരേന്ദ്ര മോദി അഗാധമായ ദുഃഖം രേഖപ്പെടുത്തി. ഗുജറാത്തിലെ നവസാരിയിൽ വാഹനാപകടത്തിൽ മരിച്ചവർക്ക് പ്രധാനമന്ത്രിയുടെ ദേശീയ ദുരിതാശ്വാസ നിധിയിൽ നിന്ന് (പിഎംഎൻആർഎഫ്) നിന്ന് ധനസഹായം നൽകുമെന്ന് ശ്രീ മോദി പ്രഖ്യാപിച്ചു. പ്രധാനമന്ത്രിയുടെ ഓഫീസ് ട്വീറ്റ് ചെയ്തു : "നവസാരിയിൽ ഒരു വാഹനാപകടത്തിൽ ജീവൻ നഷ്ടപ്പെട്ടതിൽ വേദനയുണ്ട്. എന്റെ ചിന്തകൾ ദുഃഖിതരായ കുടുംബങ്ങളോടൊപ്പമാണ്. പരിക്കേറ്റവർ ഉടൻ സുഖം പ്രാപിക്കുമെന്ന് ഞാൻ പ്രതീക്ഷിക്കുന്നു. മരണമടഞ്ഞ ഓരോരുത്തരുടെയും അടുത്ത ബന്ധുക്കൾക്ക് പിഎംഎൻആർഎഫിൽ നിന്ന് 2 ലക്ഷം രൂപ ധനസഹായം നൽകും. പരിക്കേറ്റവർക്ക് 50,000 രൂപ വീതവും നൽകും: പ്രധാനമന്ത്രി മോദി.
ഹിന്ദുസ്ഥാന്‍ ആന്റി ബയോട്ടിക്‌സ് ലിമിറ്റഡിന്റെ ബാധ്യതകള്‍ പരിഹരിക്കുന്നതിന് അധികമുള്ളതും ഒഴിഞ്ഞ് കിടക്കുന്നതുമായ ഭൂമിയുടെ ഭാഗം വില്‍ക്കാന്‍ മന്ത്രിസഭാ അനുമതി

ഹിന്ദുസ്ഥാന്‍ ആന്റി ബയോട്ടിക്‌സ് ലിമിറ്റഡിന്റെ (എച്ച്എഎല്‍) ബാധ്യതകള്‍ പരിഹരിക്കുന്നതിന് മഹാരാഷ്ട്രയിലെ പൂനെയിലുള്ള പിംപ്രിയിലും അധികമുള്ളതും ഒഴിഞ്ഞു കിടക്കുന്നതുമായ ഭൂമിയുടെ ഭാഗം വില്‍ക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. നിര്‍ദേശത്തില്‍ ഉള്‍പ്പെട്ട കാര്യങ്ങള്‍: (1) കുറവു വരുത്തലിനും മാറ്റങ്ങള്‍ക്കും ശേഷമുള്ള 821.17 കോടി രൂപയുടെ ബാധ്യത തീര്‍ക്കുന്നതിന് കേന്ദ്ര, സംസ്ഥാന സര്‍ക്കാര്‍ വകുപ്പുകള്‍, സര്‍ക്കാര്‍ ഏജന്‍സികള്‍, കേന്ദ്ര- സംസ്ഥാന പൊതുമേഖലാ സ്ഥാപനങ്ങള്‍, സ്വയംഭരണ സ്ഥാപനങ്ങള്‍, നഗര വികസന അതോറിറ്റികള്‍ എന്നിവയില്‍ നിന്നുള്ള തുറന്ന ലേലം വഴി അധികമുള്ളതും ഒഴിഞ്ഞുകിടക്കുന്നതുമായ ഏകദേശം 87.70 ഏക്കര്‍ ഭൂമി വില്‍ക്കുക. (വില്‍പ്പനയ്ക്കുള്ള ഭൂമിയുടെ യഥാര്‍ത്ഥ വിസ്തൃതി, ബിഐഎഫ്ആര്‍ മാര്‍നിര്‍ദേശപ്രകാരം ലേലത്തില്‍ ലഭിക്കുന്ന നിരക്കിനെ അടിസ്ഥാനപ്പെടുത്തിയായിരിക്കും). (2) കേന്ദ്രസര്‍ക്കാര്‍ വായ്പകളുടെയും പലിശയുടെയും കുറവ് വരുത്തല്‍ 307. 23 കോടി രൂപയാണ്. ( 30.9.2017 വരെ 186.96 കോടി അടിസ്ഥാന തുകയും പലിശ ഏകദേശം 120.27 കോടിയുമായി കണക്കാക്കിയിരിക്കുന്നു.) മാറ്റിവച്ച വിവിധ കുടിശികകള്‍ 128.68 കോടിയാണ്. (3) അടിയന്തര സ്വഭാവമുള്ള വേതനങ്ങള്‍, ശമ്പളം, മറ്റ് പ്രധാന ചിലവുകള്‍ എന്നിവയ്ക്ക് വേണ്ടി 100 കോടി രൂപ അടിയന്തര വായ്പ അനുവദിക്കല്‍. എച്ച്എല്‍ ഭൂമിയുടെ വില്‍പ്പനത്തുകയില്‍ നിന്ന് ഈ വായ്പ സര്‍ക്കാര്‍ തിരിച്ചടയ്ക്കും. കമ്പനിയുടെ സ്വത്തുക്കള്‍ നശിക്കാതെ വിനിയോഗിക്കാനും കമ്പനിയുമായി ബന്ധപ്പെട്ട താഴെക്കാണുന്ന മറ്റു തീരുമാനങ്ങളെടുക്കാനും ഈ അനുമതി സര്‍ക്കാരിന് സഹായകമാകും: (1) പുനരധിവാസം (2) തന്ത്രപ്രധാനമായ വില്‍പ്പന; അല്ലെങ്കില്‍ (3) അടച്ചുപൂട്ടല്‍ ഈ പദ്ധതി/ നിര്‍ദേശം നടപ്പാക്കുന്നതോടെ എച്ച്എഎല്ലിന് ബാധ്യതകള്‍ ഇല്ലാതാവുകയും വെടിപ്പായ ബാക്കിപത്രത്തോടെ തുടരാനാവുകയും ചെയ്യും എന്നതുകൊണ്ടാണ് മന്ത്രിതല സമിതി മുന്നോട്ടുവച്ച ശുപാര്‍ശകള്‍ നടപ്പാക്കുന്നത്. മന്ത്രിതല സമിതിയുടെ ശുപാര്‍ശകള്‍ നടപ്പാക്കുന്നതിലൂടെ മഹാരാഷ്ട്രയിലെ പൂനെയിലുള്ള പിംപ്രിയിലെ എച്ച്എഎല്‍ ഭൂമി വില്‍ക്കുന്നത് ബുദ്ധിമുട്ടുകളും തൊഴിലാളികളുടെ ദുരവസ്ഥ ലഘൂകരിക്കുകയും ബാധ്യതകള്‍ തീര്‍ക്കാന്‍ പറ്റുകയാണെങ്കില്‍ ബാക്കിപത്രം വെടിപ്പാവുകയും ചെയ്യും